Pernille Rosenkrantz-Theil (EL), 2002-01-17:
Jeg skal indledningsvis sige, at vi bakker op dels bag Kristeligt Folkepartis forslag til vedtagelse, dels bag SF's, Socialdemokratiets og Det Radikale Venstres forslag til vedtagelse.
Det ligger os meget på sinde, at man laver internationale minimumsregler, og at det netop er minimumsregler, så de enkelte lande har frihed til selv at lave strammere regler.
Det var ikke nogen overraskende melding fra Venstres side oven på valget, at de erklærede klassekampen for død.
Venstre har jo aldrig været glad for klasseanalysen, heller ikke for 100 år siden.
Men Venstre, De Konservative og Dansk Folkeparti er godt i gang med at fyre op under kampen igen og godt i gang med at vise, at venstrefløjens klasseanalyse er rigtig.
Regeringens politik kan ikke undgå at inddele befolkningen i klasser.
Politikken vil uundgåeligt støde flere ud i reel fattigdom, og en afmontering af velfærdssamfundet er godt i gang.
I Enhedslisten har vi en fundamentalt anderledes holdning til, hvordan samfundet skal bygges op, og ikke mindst til, hvordan velfærdssamfundet skal finansieres.
Det skal altså betales af de multinationale selskaber, af de store olieressourcer i Nordsøen og af dem i samfundet med de højeste indtægter.
Det er ikke nogen hemmelighed, at Enhedslisten gerne så, at nordsøolien blev gjort til fælles eje, så hele den danske befolkning fik gavn af den danske undergrunds rigdomme, i stedet for, som det er i dag, at indenlandske og udenlandske aktieejere scorer kassen alene.
I Norge har olien kunnet finansiere 2 skattefri måneder
for den norske befolkning om året
Den danske modvilje trives desværre - både under den tidligere regering og den nye regering - i bedste velgående.
Det er intet mindre end ubegribeligt, at man vil lade selskaberne i DUC fortsætte med at suge de fælles ressourcer op, for at de så oven i købet kun betaler en latterlig lille del til det danske samfund.
Sidste år blev der hentet op
for 32 mia. kr. af Nordsøen. Det er skandaløst, at man dækker over de fejlslagne koncessionsforhandlinger med DUC.
Enhedslisten mener, at det haster med en genforhandling.
I øjeblikket ligger det samfundsmæssige dræn på mellem 14 og 15 mia. kr. i mistede skatteindtægter, og beløbet vil stige kraftigt i de kommende år.
Der skal ikke megen fantasi til at forestille sig, hvilket løft hjemmehjælpen ville få, hvilke forbedringer der kunne ske i sundhedssektoren, eller hvilke hverdage børnene i folkeskolerne ville få, hvis Texaco, Shell og A.P. Møller betalte den kulbrinteskat, de faktisk burde.
Enhedslisten offentliggjorde under valgkampen, at store multinationale selskaber ikke betaler skat i Danmark.
Det kom bag på rigtig mange mennesker, at Coca-Cola ikke er i stand
til at tjene penge i Danmark.
Trods et kæmpe salg - nu også på dåser -
er det en dårlig forretning at sælge Coca-Cola for det ellers så professionelle firma.
Det har vi i Enhedslisten svært ved at tro.
Kan det virkelig være rigtigt, at vi som samfund betragtet trækkes rundt i manegen af de her firmaer?
Det er på tide at sanere skattefiduserne, transfer pricing, og det er en opgave, som burde samle et flertal uden om regeringen, selv om jeg faktisk har svært ved at tro, at de borgerlige partier kan få sig selv til at sige, at Coca-Cola, Statoil og McDonald's skal slippe med en Glistrupsk trækprocent på 0 pct. Allerede nu anes mønsteret af en regering, der løber fra alle valgløfterne om at være de svages værn.
Der skæres, der fastfryses og barberes på satserne til kontanthjælpsmodtagere, pensionister og andre overførselsindkomster, og flere unge sættes på minimumsydelserne.
Venstre, De Konservative og Dansk Folkeparti er simpelt hen ved at strikke en samfundsmodel sammen, der mest minder om almissesamfundet før socialreformen i 1930'erne, hvor de svage grupper tvinges til at søge hjælp og tilskud på socialkontoret: medicin, briller, tænder og sågar tilskud til de daglige fornødenheder.
En bureaukratisk løsning, der opleves som ydmygende og uværdig for Danmark.
Jamen de kan jo bare tegne en forsikring, er svaret fra de borgerlige partier.
Men det er jo heller ikke løsningen.
Det vil være med til at uddybe forskellene i det danske samfund.
Nogle har råd til at tegne dyre forsikringer, andre har råd til at tegne billige forsikringer.
Det vil være med til at skabe endnu større forskel mellem A-, B- og C-holdet i det her
samfund
I Enhedslisten vil vi et samfund, der bygger på frihed, lighed og solidaritet.
Vi ønsker en folkeskole for alle, en folkepension for alle, et sundhedsvæsen for alle.
Vi ønsker kollektive løsninger, hvor vi tager hånd om hinanden, og som er økologisk forsvarlige.
Vi ønsker et samfund, der levner plads til forskellene og udfordrer udviklingen.
Det er ikke det samfund, man skaber, hvis ikke man tager pengene fra de rigeste.